Μεγάλη Αντικατάσταση

Η Μεγάλη Αντικατάσταση (), επίσης γνωστή ως θεωρία αντικατάστασης ή θεωρία μεγάλης αντικατάστασης, είναι μια λευκή εθνικιστική ακροδεξιά θεωρία συνωμοσίας που διαδόθηκε από τον Γάλλο συγγραφέα Ρενώ Καμύ. Η αρχική θεωρία δηλώνει ότι, υπό την ανοχή ή συνενοχή μιας «αντικαταστατιστικής» ελίτ, οι Γάλλοι, και οι Λευκοί ευρωπαϊκοί πληθυσμοί γενικά, αντικαθίστανται δημογραφικά και πολιτιστικά με μη Λευκούς λαούς — ειδικά από χώρες με μουσουλμανική πλειοψηφία — μέσω της μαζικής μετανάστευσης, της δημογραφικής ανάπτυξης και της πτώσης του ποσοστού γεννήσεων των Λευκών Ευρωπαίων. Έκτοτε, παρόμοιοι ισχυρισμοί έχουν προβληθεί σε άλλα εθνικά πλαίσια, ιδίως στις ΗΠΑ. Οι μελετητές έχουν απορρίψει αυτούς τους ισχυρισμούς, θεωρώντας πως βασίζονται σε μια παρανόηση των δημογραφικών στατιστικών και μια αντιεπιστημονική, ρατσιστική κοσμοθεωρία. Σύμφωνα με την Encyclopædia Britannica, η Μεγάλη Αντικατάσταση «έχει γελοιοποιηθεί ευρέως για τον κατάφωρο παραλογισμό της».

Ενώ παρόμοιες ιδέες έχουν χαρακτηρίσει διάφορες ακροδεξιές θεωρίες από τα τέλη του 19ου αιώνα, ο συγκεκριμένος όρος έγινε δημοφιλής από τον Καμύ στο βιβλίο του Le Grand Remplacement το 2011. Το βιβλίο συσχετίζει την παρουσία των Μουσουλμάνων στη Γαλλία με έναν κίνδυνο για την επιβίωση του γαλλικού πολιτισμού. Ο Καμύ και άλλοι συνωμοσιολόγοι αποδίδουν τις πρόσφατες δημογραφικές αλλαγές στην Ευρώπη σε σκόπιμες πολιτικές που προωθούνται από παγκόσμιες και φιλελεύθερες ελίτ (τους «αντικαταστατιστές») από την κυβέρνηση της Γαλλίας, την Ευρωπαϊκή Ένωση ή τα Ηνωμένα Έθνη. Το περιγράφουν ως «γενοκτονία μέσω υποκατάστασης».

Η θεωρία συνωμοσίας έλαβε υποστήριξη στην Ευρώπη και έχει επίσης γίνει δημοφιλής μεταξύ των αντιμεταναστευτικών και Λευκών εθνικιστικών κινημάτων από άλλα μέρη της Δύσης. Πολλοί υποστηρικτές υποστηρίζουν πως «οι μετανάστες συρρέουν σε κυρίως Λευκές χώρες με τον ακριβή σκοπό να καταστήσουν τον Λευκό πληθυσμό μειονότητα στη δική τους γη ή ακόμη και να προκαλέσουν την εξαφάνιση του γηγενούς πληθυσμού». Ευθυγραμμίζεται με (και αποτελεί μέρος) της μεγαλύτερης θεωρίας συνωμοσίας περί Λευκής γενοκτονίας, με την διαφορά πως την θέση των αντισημιτικών στερεοτύπων λαμβάνει η Ισλαμοφοβία . Αυτή η αντικατάσταση, μαζί με τη χρήση απλών συνθημάτων, έχουν αναφερθεί ως λόγοι για την ευρύτερη απήχησή της σε πανευρωπαϊκό πλαίσιο, αν και η θεωρία παραμένει ριζωμένη στον αντισημιτισμό σε πολλά Λευκά εθνικιστικά κινήματα, ειδικά (αλλά όχι αποκλειστικά) στις ΗΠΑ.

Αν και ο Καμύ έχει καταδικάσει δημόσια τη Λευκή εθνικιστική βία, μελετητές υποστήριξαν ότι οι εκκλήσεις για βία υπονοούνται στην απεικόνιση των μη Λευκών μεταναστών ως υπαρξιακή απειλή για τους Λευκούς πληθυσμούς. Αρκετοί ακροδεξιοί τρομοκράτες, συμπεριλαμβανομένων των δραστών των πυροβολισμών στο τέμενος του Κράισττσερτς το 2019, του πυροβολισμού στο Ελ Πάσο το 2019 και του πυροβολισμού στο Μπάφαλο το 2022, έχουν κάνει αναφορά στη θεωρία συνωμοσίας της «Μεγάλης Αντικατάστασης». Συντηρητικές προσωπικότητες των μέσων ενημέρωσης των ΗΠΑ, συμπεριλαμβανομένων των Τάκερ Κάρλσον και Λώρα Ίνγκραμ, έχουν υποστηρίξει ιδέες Αντικατάστασης. Ορισμένοι Ρεπουμπλικάνοι πολιτικοί έχουν υποστηρίξει τη θεωρία για να απευθυνθούν στα ακροδεξιά μέλη του Ρεπουμπλικανικού Κόμματος και ως τρόπο να σηματοδοτήσουν την αφοσίωσή τους στον Ντόναλντ Τραμπ.

Σημειώσεις

Παραπομπές

Περαιτέρω ανάγνωση 
 , στα σουηδικά

Δημογραφία
Σελίδες με πηγές CS1 στα Γαλλικά (fr)